贈趙奉議
作者：陳師道
朝代：宋

paragraphs: 爲惠不必廣，但問與者誰。
受施何用多，名義以爲資。
平生師友間，四海參寥師。
一窮無四壁，百代有千詩。
再逐越淮江，三年魯中歸。
初無贊公色，不異浄名衣。
才如得風鷁，已復觸藩羝。
路貧誰肯憐，語妙君所知。
我往立談間，欻若白受緇。
迺知仁者聽，不待辛苦詞。
趙侯名教士，勁氣噴長蜺。
論吐天下公，而合吾所私。
明窗弄文墨，妍語含英姿。
要與識者論，且避羣兒癡。
舊好無新功，終年此交綏。
未須堅百戰，當即建降旗。